Worcester-juwelier tydens roof vermoorCharl Munnik (Foto: Facebook) Inwoners van Worcester is geruk deur die moord op die eienaar van een van die bekendste juwelierswinkels op die dorp, Munnik Juweliers. Charl Munnik (44) is Vrydagoggend tydens ’n rooftog in sy winkel doodgeskiet. Sers. Noloyiso Rwexana, woordvoerder van die polisie, sê volgens berigte het vier gewapende mans die juwelierswinkel in Hoogstraat in Worcester Vrydag omstreeks 09:30 betree. Hulle het ’n personeellid in die winkel met vuurwapens gedreig. Munnik, wat ook ’n bekende sakeman op die dorp was, is tydens die rooftog noodlottig gewond. “Die verdagtes het van die toneel af gevlug met ’n onbekende bedrag geld,” sê Rwexana. ’n Saak van moord en sakeroof word ondersoek en niemand is nog in verband met die voorval in hegtenis geneem nie. Die polisie is tans op die toneel om dit te fynkam en bewysstukke in te samel. Die BFW – Breede Valley-plaaswag, brandweer- en reddingsdienste het op hul Facebookblad gesê dat die polisie die publiek vra om op die uitkyk te wees vir ’n blou Honda Civic met ’n registrasienommer CW 77835. Die verdagtes het glo in dié voertuig gevlug. Volgens Munnik Juweliers se webblad is dit ’n familiebesigheid wat in 1974 deur Charl se pa, Kallie Munnik, begin is. Sy vrou en Charl se ma, Esmé, het gou by hom aangesluit en saam die onderneming opgebou. Charl het van jongs af tyd in die winkel en werkswinkel deurgebring, en só onbewustelik ’n liefde vir fyn juwele en ontwerp ontwikkel wat later ’n passie van hom geword het. Hy het in 1995 by sy ouers in die winkel aangesluit. Luidens boodskappe wat die inwoners van Worcester op sosiale media geskryf het, voel inwoners dat hulle ’n groot sakeman en vriend verloor het. Medelye vir Munnik het op sosiale media ingestroom.